Bektesh Bekteshi

Bektesh Bekteshi (1 janar 1943 - 24 maj 2018) është metodolog, pedagog dhe profesor universitar nga Zhegra e Gjilanit. 

 Biografia 
Bektesh Bekteshi u lind në Zhegër të Gjilanit, më 1 janar të vitit 1943, në një familje të nderuar në Malësinë e Karadakut. Shkollën fillore e kreu në vendlindje, ndërsa atë të mesme (Normalen), në Gjilan, në vitin shkollor 1963/64. Një kohë Bektesh Bekteshi ishte mësues në Shkollën fillore të Pidiqit. Më vonë punoi arsimtar i ciklit të lartë në Shkollën fillore, tash “Agim Ramadani” në Zhegër. Si mësimdhënës ka punuara punuar edhe në Shurdhan e Pasjan.

Në vitin akademik 1964/65 regjistrohet në Fakultetin Filozofik – Dega e Pedagogjisë në Prishtinë, të cilin fakultet e kryen në vitin 1969. Pas studimeve, një vit punoi në Qendër për Punë Sociale në Prishtinë, e pastaj filloi të punojë si profesor në Gjimnazin “Sami Frashëri” dhe në atë të Lipjanit. Në vitin 1972, Bektesh Bekteshi zgjidhet asistent në Degën e Pedagogjisë të Fakultetit Filozofik të Prishtinës për lëndën “Metodologjia e pedagogjisë me statistikë”.

Studimet pasuniversitare i regjistroi dhe i mbaroi në Fakultetin Filozofik të Universitetit të Zagrebit, ku në qershor të vitit 1976 magjistroi në temën “Ndryshimet e ngarkesës së nxënësve të shkollave fillore në kalim nga mësimi klasor në atë lëndor”. Këtë materie studimore, pas pak kohe e ka botuar si libër të kësaj natyre. Bektesh Bekteshi ka doktoruar në temën “Komponenta kohore dhe përmbajtësore e ngarkesës së nxënësve të shkollave fillore”.

Ndërkohë merr titullin e ligjëruesit, pastaj, pas mbrojtjes ë doktoratës, në atë të docentit (1987) e pastaj në titullin e profesorit inordinar (1994) dhe më 1999 në atë të profesorit ordinar për lëndën e përmendur më parë. Ai disa vjet ishte ligjërues i lëndëve: “Metodika e dituri natyre dhe shoqërie” në  SHLP “Skënderbeu” në Gjilan; ligjërues i Pedagogjisë në Fakultetin Filozofik – Dega e Historisë dhe Filozofi – Sociologjisë të Universitetit të Prishtinës, ligjërues i lëndës Metodologji e hulumtimeve shkencore me statistikë në  Fakultetin e Kulturës Fizike dhe në shkallën e tretë të këtij fakulteti. Ligjëroi edhe në Universitetin e Tetovës. Ishte anëtar dhe kryetar i Kolegjiumit të shkallës së tretë në Fakultetin e Filozofisë – Dega e Pedagogjisë etj.  https://www.koha.net/arberi/95147/i-jepet-lamtumira-e-fundit-pedagogut-e-profesorit-universitar-bektesh-bekteshi/ https://rajonipress.com/ka-nderruar-jete-bektesh-bekteshi-doktor-i-shkencave-te-pedagogjise-nga-zhegra-e-gjilanit/

 Vepra 
Profesor Bektesh Bekteshi vazhdimisht është marrë me publikimin e punimeve shkencore nëpër revista dhe gazeta, si janë: “Shkëndija”, “Libri shkollor”, “Për prindërit”, “Zëri i rinisë”, “Rilindja”, “Pionieri”, "Dija" e në revista të tjera. Ka botuar me dhjetëra punime profesionale – shkencore si dhe ka bërë disa recensione të teksteve shkollore. Bashkëpunoi për përgatitjen e shumë emisioneve arsimore në RTV të Prishtinës. Përveç veprave në dorëshkrim deri më tani ka publikuar edhe këto vepra:

 Ngarkimi i nxënësve në mësim dhe obligime të tjera shkollore - 1989, 
 Statistika elementare - 2006 (Libri shkollor)
 Mbingarkimi i nxënësve me mësim në shkollë - 2009

 Shih edhe 
 Universiteti i Prishtinës
 Fakulteti Filozofik i Universitetit të Prishtinës

 Referime 

Kategoria:Lindje 1943
Kategoria:Vdekje 2018
Kategoria:Njerëz nga Gjilani
Kategoria:Pedagogë shqiptarë
Kategoria:Pedagogë kosovarë
Kategoria:Profesorë të Universitetit të Prishtinës

Kategoria:Njerëz nga Karadaku
Kategoria:Profesorë të Universitetit të Tetovës